Hans Andersen (V), 2012-04-20:
Det her lovforslag er fremsat på baggrund af en aftale fra den 4. maj 2011 om forenkling af beskæftigelsesindsatsen.
Det overordnede formål med 4.-maj-aftalen er at rydde op i overflødige regler og bureaukrati, så mennesker uden job kan komme hurtigt tilbage på arbejdsmarkedet.
L 151 vil fjerne overflødige krav om fremmøde til samtaler og tilbud for bl.a. ledige og sygemeldte, og jeg vil kort gennemgå de forskellige elementer.
Første del af forslaget vedrører dagpengemodtagere, kontanthjælpsmodtagere, ledighedsydelsesmodtagere og modtagere af særlige ydelser.
Det bliver foreslået, at de her mennesker ikke længere har pligt til at deltage i tilbud og møde op til samtaler i jobcenteret, a-kassen eller hos en anden aktør, hvis de opfylder nogle krav.
Kravene er, at de inden for 6 uger er på vej i beskæftigelse på fuld tid eller på barsel, efterløn, fleksydelse eller pension.
Det samme er tilfældet, hvis de er på arbejdsfordeling eller hjemsendt på grund af vejrlig eller materialemangel.
Samtalerne kan i stedet ske pr. telefon, digitalt eller via brev.
Det bliver også foreslået, at sygedagpengemodtagere ikke skal møde personligt op til opfølgningssamtaler eller deltage i tilbud, hvis de inden for 6 uger forventes fuldt raskmeldte og på vej tilbage i job.
Samtalerne kan også her ske via telefon, digitalt eller med brev.
Så bliver det foreslået, at reglerne om en mindre intensiv indsats kan bruges på en lignende måde for kontanthjælpsmodtagere, der er omfattet af integrationsprogrammet efter integrationsloven.
Derudover indeholder lovforslaget ændringer i sammensætningen af Beskæftigelsesrådets repræsentanter i ministerierne, og det er ændringer, der sker som følge af omlægningerne mellem ministeriernes områder i forbindelse med regeringsdannelsen i 2011.
Ordningen med en mindre intensiv indsats har været sat i gang som et forsøg siden oktober 2011.
Forsøget er blevet evalueret og har også vist nogle gode positive resultater.
Vi kan se, at jobcentrene har gjort brug af fritagelsesmulighederne, og så viser evalueringen, at størstedelen af de fritagne er kommet tilbage på arbejdsmarkedet.
Som det også står nævnt i lovforslaget, kan den evaluering, vi har her, kun belyse erfaringerne på en ret spinkelt grundlag, og det skyldes jo, at forsøget kun har kørt i en kort periode.
Vi regner stærkt med, at forslaget vil være til fordel f.eks. for ledige borgere, sygemeldte borgere, kommuner, jobcentre og a-kasser, der har nytte af mindre bøvl og bureaukrati, og derfor støtter vi også op om forslaget i Venstre.
De persongrupper, som det vedrører, vil slippe for at møde unødigt op til samtaler og tilbud, der sandsynligvis vil være overflødige.
De samlede økonomiske konsekvenser er mindreudgifter for det offentlige på 45,3 mio. kr. i 2012 og 68 mio. kr. i 2013 og fremefter.
Grundet de ressourcer, der bliver frigivet, vil jobcentre, a-kasser og andre aktører kunne optimere deres indsats over for de ledige.
Her til sidst vil jeg bare lige nævne, at vi i Venstre kun ser aftalen fra den 4. maj og de lovforslag, der indtil nu er kommet som følge af aftalen, som et skridt i den rigtige retning.
Venstre vil fortsat arbejde for, at der på beskæftigelsesområdet vil ske udryddelse af bureaukratiske besværligheder i endnu større omfang.
Venstre støtter altså L 151 og ser frem til at behandle forslaget i udvalget.